Twee vas vir miljoene se beweerde taksbedrog(Argieffoto: Maroela Media) Christo Francois Pienaar (64) en sy gewese vrou, Elsie Elizabeth Pienaar (62), is Woensdag in die Palm Ridge-handelshof borgtog van R100 000 elk toegestaan nadat hulle die Suid-Afrikaanse Inkomstediens (SAID) glo uit R53 miljoen bedrieg het. Kapt. Ndivhuwo Mulamu, woordvoerder van die Valke, het gesê die twee het na bewering vals belastingfakture geskep en tussen Junie 2013 en Maart 2014 ingedien. Die twee het hulself Woensdag saam met hul regsverteenwoordiger by die Palm Ridge-polisiestasie oorgegee. Mulamu het gesê verskeie items, ook dokumente wat verband hou met die beweerde aankoop van tweedehandse goud van onder meer Malibongwe Metals & Minerals en Hennox8321, is reeds in die besit van die Valke se eenheid vir ernstige handelsmisdaad. “Die Pienaars se saak is tot 6 November uitgestel vir verdere ondersoek,” het sy gesê.